钦定古今图书集成/理学汇编/文学典/第112卷 > 管一德
## 钦定古今图书集成/理学汇编/文学典/第112卷 > 管一德

按《苏州府志》：“一德字士恒，常熟人。家贫幼孤，与母居
草舍，仅有《三苏文粹》一册。朝夕讽咏，攻苦力学。万历
辛卯，举乡试，第二钜公皆延以为师。顾益卿都御史
家居，与一德纵谈御倭方略，一德谓今国家之患，尚
不在倭。河道尚书杨后山与谈治河，一德谓古来治
河，无百年之计，而持文墨议论者往往计成败于岁
月，今明公虽有端绪，第恐数年间河徙不常，而议论
者复持其后矣。”顾、杨二公皆以为知言。屡上春官不
第，退而修《常熟文献志》，凡四年而成。又著《世家考》《沥
阳集》《经传子史参同》《四书闳览》《诗经闳览》等书。